**Коми Республикаса Юралысьöс вежысь Константин Ромаданов нуöдiс вермытöмъяслöн делöяс кузя Коми Республикаса Юралысь бердын Сöветлысь заседание**

Заседаниеын участвуйтысьяс кывзiсны «Вермытöм челядьлысь да дзоньвидзанлунын дзескöдöм позянлуна челядьлысь велöдчöм вылö (сы лыдын содтöд, инклюзивнöй да гортын велöдöм) оланподув право збыльмöдöм могысь Коми Республикаса йöзöс велöдан системаын условиеяс лöсьöдöм йылысь» Коми Республикаса йöзöс велöдан министрöс вежысь Наталья Студиградлысь доклад.

2009 восянь «Велöдчöм» верктуя национальнöй проект збыльмöдöм могысь Россия Федерацияса быд субъектын артыштöма лöсьöдны условиеяс, медым дистанционнöя велöдны вермытöм челядьöс, кодъяслы бурджык велöдчынысö гортаныс. Комиын, Наталья Студиградöн юöртöм серти, тайö проектсö заводитöма 2009 вося лöддза-номъя тöлысьын федеральнöй да республиканскöй бюджетъясысь öтувъя сьöм тшöт весьтö.

Сыктывкарын котыртöма «Йöзöс велöдан республиканскöй шöрин» рытъя (сменнöй) государственнöй велöдан учреждение подув вылын Дистанционнöя велöдан шöрин. Дистанционнöя велöдöм кузя проектлöн медводдза этапын 2010 вося кöч тöлысь 1 лунсянь заводитасны велöдны ки-кок висьöмöн нёрпалысь, челядьлöн церебральнöй параличöн, миопатияöн да мукöд соматическöй висьöмöн нёрпалысь 50 челядьöс. Водзö локтан велöдчан восянь нöшта 50 челядь пырасны тайö проектас, сы лыдын омöля аддзысь да синтöм 5 кага.

Наталья Студиградлöн кывъяс серти, челядьлöн дистанционнöя велöдчöмын эмöсь кутшöмсюрö сьöкыдлунъяс да мытшöдъяс, мый решитны позяс, кор лоö лöсьöдöма Висьöмъяс тöдмалан да консультируйтан муниципальнöй шöринъяс, дзоньвидзалунын дзескöдöм позянлуна челядьлы, психолого-педагогическöй да медико-социальнöй отсöг виччысьысь челядьлы ресурснöй шöринъяс.

Константин Ромаданов тшöктiс муниципальнöй органъясын велöдчöмöн веськöдланiнса юрнуöдысьяслы видзöдлыны, эм-ö позянлуныс лöсьöдны вермытöм челядьлы татшöм условиеяссö да тшöктiс сетны Коми Республикаса йöзöс велöдан министерствоö сьöм боксянь да экономика боксянь подулалöм рöштшöт, мыйта сьöм ковмас республиканскöй бюджетысь.

Таысь öтдор, регионлöн йöзöс велöдан министерстволы Коми республиканскöй велöдöм сöвмöдан да велöданног бурмöдан институткöд öтлаын тшöктöма котыртны велöдысьяслы квалификация кыпöдан курсъяс сы могысь, медым дзоньвидзалунын дзескöдöм позянлуна челядьöс велöдан уджтасö пыртны торъя велöдан технологияяс.